KIRJALLINEN KYSYMYS E-0826/00

esittäjä(t): Bart Staes (Verts/ALE) komissiolle

(21. maaliskuuta 2000)

Aihe: Koirakilpailut (vinttikoirat)

Komission jäsen Fischler ilmoitti tammikuussa 1999 olevansa tietoinen lehdistötiedotteista, jotka käsittelevät koirakilpailuihin tarkoitettujen vinttikoirien pahoinpitelyä(1). Vinttikoirat joutuvat hirvittävien raakuuksien kohteeksi, kun ne eivät enää ole sopivia kilpailemiseen. Fischlerin mukaan yhteisön tukea ei anneta vinttikoiria kasvattaville yrityksille.

1. Voisiko komissio vahvistaa, että yhteisö ei anna millään tavoin tukea yhteisössä vinttikoiria kasvattaville yrityksille, henkilöille ja/tai järjestöille? Jos komissio ei voi vahvistaa tätä tietoa, voisiko se tutkia rahoitustukiohjelmiaan, jotta saataisiin varma tieto siitä, annetaanko vinttikoiria kasvattaville yrityksille, henkilöille ja/tai järjestöille yhteisön tukea?

2. Antaako komissio yhteisön tukea yrityksille, henkilöille ja/tai järjestöille jotka järjestävät yhteisössä vinttikoirakilpailuja? Jos näin on, mikä summa tähän annetaan vuosittain ja kenelle tuet menevät?

3. Voisiko komissio voimassaolevan yhteisön lainsäädännön perusteella puuttua EU:n viidessätoista jäsenvaltiossa tapahtuvaan vinttikoirien pahoinpitelyyn? Jos näin voidaan tehdä, onko komissio valmis tekemään tutkimuksen vinttikoirien pahoinpitelystä, josta tiedotusvälineet ovat kertoneet?

(1) EYVL C 207, 21.7.1999, s. 90.

Franz Fischlerin komission puolesta antama yhteinen vastaus kirjallisiin kysymyksiin E-0826/00 ja E-0919/00

(19. huhtikuuta 2000)

Komissio on seuraa tarkoin eläinten hyvinvointia ja pitää sitä hyvin keskeisenä tavoitteena. Yhteisössä on voimassa olevat säännökset eläinten, myös koirien, suojelusta kuljetuksen aikana ja eläimiä tutkimustarkoituksiin käytettäessä.

EY:n perustamissopimukseen liitteenä olevassa pöytäkirjassa eläinten suojelusta ja hyvinvoinnista kehotetaan yhteisöä ja jäsenvaltioita ottamaan täysimääräisesti huomioon yhteisön maatalous-, liikenne-, sisämarkkina- ja tutkimuspolitiikan laatimisen ja täytäntöönpanon yhteydessä eläinten hyvinvoinnin vaatimukset kunnioittaen samalla erityisesti uskonnollisiin rituaaleihin, kulttuuriperinteeseen ja alueelliseen perintöön liittyviä jäsenvaltioiden lakeja ja hallinnollisia määräyksiä sekä tapoja.

Yhteisön lainsäädännössä ei kuitenkaan säädetä, missä olosuhteissa vinttikoirien kaltaisia koiria pidetään ja kilpailutetaan jäsenvaltioissa, joten se kuuluu asianomaisten jäsenvaltioiden omaan oikeuskäytäntöön. Koska jäsenvaltioiden velvollisuutena on löytää ratkaisu tähän ongelmaan, komissio voi ainoastaan kehottaa vastuullisia viranomaisia poistamaan parlamentin edustajan mainitseman pahoinpitelyn.

Komissio voi vahvistaa, ettei yhteisön tuella tällä hetkellä rahoiteta vinttikoirakasvatusta tai -kilpailuja. On mahdollista, että yhteisön tukea myönnetään muissa tarkoituksissa yrityksille, henkilöille tai järjestöille, jotka kasvattavat vinttikoiria tai ovat tekemisissä vinttikoirakilpailujen kanssa yhteisön alueella. Tällaisissa tapauksissa yhteisön rahoituksen ehdoksi ei ole asetettu, että edunsaajat eivät saa olla tekemisissä vinttikoirakasvastuksen tai -kilpailujen kanssa, eikä komissiolla ole tietoja tällaisista edunsaajista.